tttarun/llama2_hindi huggingface dataset:
‘प्रथम विश्वयुद्ध के दौरान हुई सामाजिक तथा आर्थिक क्षति की भरपाई आने वाले कई वर्षों तक नहीं की जा सकी।’ विश्लेषण कीजिये।
उत्तर :
हल करने का दृष्टिकोण:
• भूमिका
• विश्वयुद्ध के दौरान हुई सामाजिक तथा आर्थिक क्षति
• परिणाम
• निष्कर्ष
प्रथम विश्वयुद्ध की शुरुआत वर्ष 1914 में हुई। अपने विस्तार स्वरूप तथा परिणामों की दृष्टि से प्रथम विश्वयुद्ध उसके पूर्व लड़े गए युद्धों से भिन्न था। विश्व इतिहास में इसे ‘प्रथम आधुनिक युद्ध’ की संज्ञा दी गई। इस युद्ध ने विश्व के सामाजिक-आर्थिक क्षेत्रों को इतना व्यापक नुकसान पहुँचाया कि उसकी क्षतिपूर्ति करना वर्षों तक संभव न हो सका:
सामाजिक परिणाम:
विश्वयुद्ध सांस्कृतिक दृष्टि से अत्यंत विनाशकारी सिद्ध हुआ। इस दौर में अनेक ऐतिहासिक स्थलों तथा सांस्कृतिक धरोहरों को नष्ट कर दिया गया।
युद्ध के पश्चात् अल्पसंख्यकों की स्थिति दयनीय हो गई।
फ्राँस तथा ब्रिटेन जैसे देशों में परिवार नियोजन पर बल दिया जाता था। ऐसे में युद्ध में जनसंख्या का एक भाग खोने के बाद इन देशों की सरकारों तथा जनता के मध्य संघर्ष देखने को मिले।
प्रथम विश्वयुद्ध के बाद देशों में अधिक विकसित तथा क्षतिकारक हथियारों का निर्माण शुरू हुआ जिससे समाज में भय का माहौल बना।
युद्ध के परिणामस्वरूप बेरोज़गारी तथा महामारी फैली। युद्ध के दौरान अपाहिज हुए सैनिकों तथा नागरिकों को बेरोज़गारी का सामना करना पड़ा।
महायुद्ध के दौरान शिक्षा को भारी क्षति पहुँची।
आर्थिक परिणाम:
इस युद्ध के कारण धन-संपत्ति का अत्यधिक विनाश हुआ। युद्ध का औसत दैनिक व्यय 40 करोड़ रुपए था जो अंतिम वर्षों में 44 करोड़ तक बढ़ गया।
युद्ध के दौरान युद्धरत देशों के सार्वजनिक ऋणों में भारी वृद्धि हुई। देश ऋण के बोझ से लद गए। विनाश के कारण वस्तुओं के दाम बढ़ने लगे तथा मुद्रा की कीमत गिरने लगी। फलत: व्यापार के क्षेत्र में अव्यवस्था और असंतुलन उत्पन्न हो गया।
युद्धकाल के कारण राष्ट्रों पर ऋण बढ़ गया था। ऋणों को चुकाने के लिये यूरोपीय राष्ट्रों ने भारी मात्रा में कागज़ी मुद्रा जारी की। फलत: मुद्रा का मूल्य बाज़ार में बहुत अधिक गिर गया और वस्तुओं की कीमतों में भारी वृद्धि हुई। धन एकत्रित करने के लिये जनता पर कर लगाए गए, परिणामस्वरूप जनता में असंतोष बढ़ा।
निष्कर्षत: प्रथम विश्वयुद्ध ने वैश्विक अर्थव्यवस्था के समक्ष संकट खड़ा किया जिससे आगे चलकर द्वितीय विश्वयुद्ध के मूल कारणों में अहम योगदान दिया। 1917 की रूसी क्रांति तथा जर्मनी का नाजीवाद व इटली में फासीवाद के प्रसार को भी इसी संदर्भ में समझा जा सकता है।
तापीय प्रतिलोमन से आप क्या समझते हैं? इसके कारण मानव जीवन किस प्रकार प्रभावित होता है। चर्चा करें।
उत्तर :
हल करने का दृष्टिकोण:
• तापीय प्रतिलोमन से तात्पर्य
• मानव जीवन पर इसका प्रभाव
• निष्कर्ष
तापीय ह्रास के सामान्य नियम के अनुसार ऊँचाई के साथ तापमान में क्रमिक रूप से गिरावट आती है, किंतु तापीय प्रतिलोमन की दशाओं में सामान्य नियम के विपरीत ऊँचाई में वृद्धि के साथ तापमान में वृद्धि देखी जाती है। तापीय प्रतिलोमन की परिघटना प्राय: कालिक तथा स्थानीय होती है। इस दशा में वायु की ठंडी परतें भारी होने के कारण नीचे बैठ जाती है जबकि गर्म हवा की परते ऊपर उठ जाती है।
इस परिघटना से मानवीय जीवन किस प्रकार प्रभावित होता है, इसे निम्नलिखित बिंदुओं के अंतर्गत समझा जा सकता है-
तापीय प्रतिलोमन की परिघटना अगर धरातल के समीप घटित होती है तो संवहनीय मेघों के विकास में बाघा उत्पन्न होती है जिससे वर्षा हेतु प्रतिकूल दशाओं का निर्माण होता है।
वायुमंडल में धूलकण व धुएँ तथा मुहरे से दृश्यता भी कम हो जाती है जिससे यातायात व मानव जीवन पर प्रतिकूल प्रभाव पड़ता है।
वाताग्री व्युत्क्रमण के कारण वर्षा के लिये अनुकूल स्थिति उत्पन्न होती है। इस प्रकार की वाताग्री वर्षा भूमध्यसागरीय प्रदेश में अधिक देखने को मिलती है। इस वर्षा के कारण भूमध्य सागरीय प्रदेश में रसदार फलों की खेती के लिये अनुकूल दशाओं का निर्माण होता है।
तापीय प्रतिलोमन के प्रभाव से वायुमंडल की विभिन्न प्रतों में वायु की गति व दिशा में अंतर उत्पन्न होता है जिससे हल्के वायुयानों के यातायात में बाधा उत्पन्न होती है।
शीत ऋतु में तापीय प्रतिलोमन के कारण पर्वतीय घाटियों में शांत तथा स्वच्छ रात्रि में पाले का प्रकोप देखने को मिलता है जो पसलों के लिये हानिकारक हैं।
उपरोक्त से स्पष्ट है कि तापीय प्रतिलोमन मानव जीवन को अनुकूल तथा प्रतिकूल दोनों रूपों ने प्रभावित करता है।
यह कहना कहाँ तक तर्क संगत होगा कि वैदिकोत्तर काल की अर्थव्यवस्था में हुए परिवर्तनों ने भारत में नए धार्मिक आंदोलनों को जन्म दिया था?
उत्तर :
हल करने का दृष्टिकोण:
• भूमिका
• अर्थव्यवस्था में परिवर्तन एवं धार्मिक आंदोलन के मध्य संबंध
• निष्कर्ष
छठी शताब्दी ईसा पूर्व का काल धार्मिक तथा आर्थिक अशांति का काल था। 600 ई.पू. गंगा की घाटी में कई धार्मिक आंदोलनों की शुरुआत हुई। समकालीन स्रोतों से पता चलता है कि ऐसे 62 धार्मिक संगठन तत्समय अस्तित्व में थे। इन धार्मिक सम्प्रदायों के उदय में सामाजिक-आर्थिक कारकों की भूमिका निर्णायक रही। जिसे निम्नलिखित बिंदुओं के अंतर्गत समझा जा सकता है-
यह दौर उत्तर भारत में नई कृषि अर्थव्यवस्था का दौर था। यहाँ बड़े पैमाने पर नए शहरों का विकास हुआ; जैसे- कौशांबी, कुशीनगर, बनारस, वैशाली, राजगीर आदि। इन शहरों में व्यापारियों तथा शिलाकारों की भूमिका में वृद्धि हुई, जिसके परिणामस्वरूप वैश्य वर्ण के सामाजिक महत्त्व में वृद्धि हुई।
ब्राह्मणवादी समाज एवं साहित्य में वैश्य वर्ण के कार्यों को तुच्छ समझा जाता था। परिणामत: वे अन्य धर्मों के प्रति उन्मुख हुए।
महावीर तथा बौद्ध धर्म के उत्थान में वैश्य वर्ण का व्यापक समर्थन रहा।
छठी शताब्दी के धार्मिक समूहों का मुख्य बल अहिंसा पर था। परिणामस्वरूप विभिन्न साम्राज्यों के मध्य युद्ध का अहिंसा के कारण पशुबलि में कमी आईं, जिससे कृषि अर्थव्यवस्था मजबूत हुई।
धर्म शास्त्रों में सूद पर लगाए जाने वाले धन को निकृष्ट कार्य बताया गया है, साथ ही इसमें ऐसे व्यक्तियों की भी आलोचना की गई जो सूद पर जीवित रहते हैं। यही कारण है कि वैश्यों ने नए धार्मिक आंदोलनों को समर्थन दिया।
उपरोक्त से स्पष्ट है कि वैदिकोत्तर काल की अर्थव्यवस्था में हुए परिवर्तनों ने भारत में नए धार्मिक आंदोलनों को जन्म दिया, किंतु केवल आर्थिक कारण ही उन आंदोलनों के लिये उत्तरदायी नहीं थे। वस्तुत: तत्कालीन समाज में उपजे अंतविरोधों के कारण भी नए धर्म की पृष्ठभूमि तैयार हुई। प्रचलित वर्णव्यवस्था ने केवल ब्राह्मण वर्ण के वर्चस्व ने अन्य वर्णों को विरोध के लिये प्रेरित किया। यही कारण था कि बौद्ध तथा जैन धर्म के प्रणेता भी क्षत्रिय वर्ण से संबंधित थे।
‘स्वयं सहायता समूहों ने न सिर्फ ग्रामीण भारत के विकास में अपितु महिला सशक्तीकरण में महत्त्वपूर्ण भूमिका निभाई है।’ चर्चा कीजिये।
उत्तर :
हल करने का दृष्टिकोण:
• भूमिका
• ग्रामीण भारत एवं महिला सशक्तीकरण में सहायता समूह का योगदान
• निष्कर्ष
स्वयं सहायता समूहों के माध्यम से सभी सदस्य अपनी सामूहिक बचत निधि से जरूरतमंद सदस्य की न्यूनतम ब्याज दर पर ऋण प्रदान करते हैं जिससे वह सदस्य स्थानीय आर्थिक गतिविधियों के माध्यम से आजीविका उपार्जन हेतु उद्यमशीलता को आकार प्रदान करता है। विकासशील देशों के लिये स्वयं सहायता समूह ज़मीनी स्तर पर जनसामान्य के आर्थिक सशक्तीकरण का एक प्रमुख माध्यम है। वहीं दूसरी ओर इस अवधारणा को न केवल सामान्य लोगों द्वारा अपनाया जाता है बल्कि दुनिया भर की सरकारी और गैर-सरकारी संस्थाएँ भी स्वयं सहायता समूह के महत्त्व को बखूबी समझती है।
ग्रामीण भारत के सामाजिक-आर्थिक विकास तथा महिला सशक्तीकरण में योगदान-
सामाजिक उद्यमिता को प्रोत्साहन देने में सहायक
लोगों में उद्यमशीलता, प्रबंधकीय गुणों जैसे नेतृत्व व निर्णय लेने की क्षमता का विकास।
आर्थिक गतिविधियों द्वारा मूल्यवर्द्धक वस्तुओं का उत्पादन।
नवाचार तथा रचनात्मक उद्योगों को प्रोत्साहन।
रोज़गार, स्वरोज़गार तथा उद्यमिता से गरीब उन्मूलन में सहायक।
महिला स्वयं सहायता समूहों द्वारा उत्पादित विभिन्न खाद्य पदार्थों जैसे- अचार, पापड़, बड़ी, दलिया, आटा, अगरबत्ती, मुरब्बा इत्यादि को सुगम उपलब्धता से महिलाओं तथा बच्चों के पोषण तथा विकास में महत्त्वपूर्ण योगदान।
स्वैच्छिक बचत तथा वित्तीय समवेशन को प्रोत्साहन।
विगत कुछ वर्षों के आँकड़े बताते हैं कि इसमें महिला सहभागिता बढ़ी है जिससे इनकी स्थिति में सकारात्मक बदलाव देखने को मिल रहा है। अब तक महिलाओं द्वारा लगभग 6 हजार से अधिक स्वयं सहायता समूहों का गठन किया जा चुका है। ग्रामीण क्षेत्रों में सरकारी योजनाओं के क्रियान्वयन में भी स्वयं सहायता समूह महत्त्वपूर्ण भूमिका निभा रहे हैं। आँकड़ों के अनुसार, राष्ट्रीय ग्रामीण आजीविका मिशन, 2011 में शामिल लगभग 7 करोड़ परिवारों को इस योजना के अर्थात् लाने में इस समूहों ने महत्त्वपूर्ण भूमिका निभाई है। इस प्रकार स्वयं सहायता समूहों ने महिला सशक्तीकरण की दिशा में महत्त्वपूर्ण भूमिका निभाई है। इन समूहों ने महिलाओं को छोटे व्यापार तथा स्वरोज़गार के लिये प्रोत्साहिन कर उनके कौशल विकास, आत्मविश्वास, आत्मनिर्भरता, स्वायत्तता एवं सामाजिक स्थिति में अभूतपूर्व वृद्धि की है।
स्वतंत्र भारत में भाषा संबंधी एक ऐसे प्रारूप को तैयार किया गया जिसमें अनेक भाषाओं को एक भाषा में मिलाकर अन्य भाषाओं को दबाने की कोशिश नहीं की गई। चर्चा कीजिये।
उत्तर :
हल करने का दृष्टिकोण:
• भूमिका
• भाषा संबंधी प्रारूप का वर्णन
• निष्कर्ष
स्वतंत्रता के पहले से ही कांग्रेस ने स्थानीय भाषाओं के महत्त्व को स्वीकार किया था लेकिन जिन परिस्थितियों में देश को स्वतंत्रता प्राप्त हुई उसने कांग्रेस तथा राष्ट्र के प्रमुख नेताओं की सिर्फ भाषा के आधार पर प्रांतों के निर्माण की अपेक्षा एक समग्र दृष्टिकोण विकसित करने की ओर प्रेरित किया। स्वतंत्रता के बाद एक लोकतांत्रिक देश के रूप में भारत ने सभी भाषाओं को उचित सम्मान प्रदान करने का प्रयास किया है।
स्वतंत्रता के बाद भारत में भाषा संबंधी मामलों में राज्यों को भी व्यापक अधिकार दिये गए तथा संघ राज्य संबंधों में हिंदी के साथ-साथ अंग्रेजी को भी विशेष कालबोध के लिये मान्यता प्रदान की गई। राज्य पुनर्गठन आयोग ने भी राज्यों के पुनर्गठन में भाषा को आधार माना जिसके परिणामस्वरूप विभिन्न राज्यों का गठन हुआ साथ ही विभिन्न भाषाओं को प्रोत्साहन मिला। विभिन्न राज्य अपने स्तर पर भाषा का चयन करने में सक्षम हैं जिसके परिणामस्वरूप विभिन्न प्रादेशिक भाषाओं को भी उचित प्रोत्साहन मिला।
एक राष्ट्र एक भाषा का सिद्धांत किसी भी राष्ट्र की एकता तथा अखंडता को मज़बूती प्रदान करता है। संविधान भी सरकारों से इस दिशा में प्रयास करने की उम्मीद करता है, लेकिन किसी भाषा को दबाकर कोई नई भाषा थोपा जाना लोकतांत्रिक भावना के विपरीत है। एक लोकतांत्रिक देश में विभिन्न भाषाओं के सम्मान के साथ-साथ एक राष्ट्र एक भाषा का दिशा में प्रयास किया जाना चािहये।
मौर्योत्तर काल में साहित्य के विभिन्न रूपों का विकास हुआ, टिप्पणी करें।
उत्तर :
हल करने का दृष्टिकोण:
• भूमिका
• मौर्योत्तर काल में साहित्य के विभिन्न रूपों का विकास
• निष्कर्ष
मौर्योत्तर काल के विषय में जानकारी देने वाले स्रोतों में साहित्यिक स्रोत प्रमुख है। एक सातवाहन शासक द्वारा ‘हाल’ छद्म नाम से लिखी गई गाथा ‘सप्तशती’ प्राकृत भाषा की बहुत सुंदर काव्य रचना है, यद्यपि इस काल में साहित्य-रचना में संस्कृत भाषा का प्रचलन अधिक था। ई.पू. दूसरी सदी के मध्य में पतंजली ने अपना महाभाष्य लिखा जो उनके पूर्ववर्ती वैयाकरण पाणिनि की प्रसिद्ध रचना ‘अष्टाध्यायी’ की टीका है। चिकित्सा शास्त्र पर भी मौलिक ग्रंथ लिखे गए जिनमें सबसे प्रसिद्ध चरक-कृत ‘चरकसंहिता’ है। चरक, कुषाण शासक कनिष्क का समकालीन था। इस क्षेत्र में एक अन्य प्रसिद्ध व्यक्ति सुश्रुत है। चिकित्सा शास्त्र एवं ज्योतिष शास्त्र में भारत में पश्चिमी जगत से संपर्क द्वारा बहुत लाभ उठाया। कुछ विद्वानों के अनुसार भरत का ‘नाट्यशास्त्र’ तथा वात्स्यायन का ‘कामसूत्र’ भी इसी काल की रचनाएँ है।
भारत की सर्वप्रसिद्ध स्मृति मनुस्मृति ई.पू. दूसरी शती से ईसा की दूसरी शती के मध्य लिखी गई। संस्कृत काव्य की प्रारंम्भिक शैली की महत्वपूर्ण कृति अश्वघोष का ‘बुद्धचरित’ है। अश्वघोष कनिष्क का समकालीन था। इसी का एक अन्य छंदबद्ध काव्य ‘सौन्दरानन्द’ है, जो बुद्ध के सौतेले भाई आनंद के बौद्ध धर्म में दीक्षित होने के प्रसंग पर आधारित है। अश्वघोष के नाटकों के कुछ भाग मध्य एशिया के एक विहार में प्राप्त हुए थे।
संभवत: सबसे पहले संपूर्ण नाटक रखने का श्रेय भाष को है। इसमें से सर्वप्रसिद्ध है ‘स्वप्नवासदत्तम’ जो राजा उदयन एवं वासवदत्ता की कथा पर आधारित है। इस काल में संस्कृत ब्राह्मणों की भाषा न रहकर शासक वर्ग की भाषा बन गई। रद्रदामन का गिरनार अभिलेख संस्कृत काव्य का अनूठा उदाहरण है। कुषाण साम्राज्य के सुई विहार अभिलेख में भी संस्कृत का प्रयोग हुआ है।
मौर्योत्तरकालीन कला व संस्कृति के विकास में सामाजिक तथा धार्मिक कारकों के महत्त्व का मूल्यांकन करें।
उत्तर :
हल करने का दृष्टिकोण:
• भूमिका
• कला व संस्कृति के विकास में सहायक सामाजिक तथा धार्मिक कारक
• निष्कर्ष
मौर्योत्तर काल में नए विचारों के साथ-साथ कला के नए स्वरूप अस्तित्व में आए और इसी परिदृश्य में विभिन्न सांस्कृतिक तत्त्वों के प्रचलन की शुरुआत हुई जिसकी परिणति भारत में मिली-जुली संस्कृति के विकास के रूप में हुई।
मौर्यकाल में कला के विकास में राज्य अहम भूमिका निभाता था परंतु मौर्योत्तर काल की कला को विभिन्न सामाजिक समूहों द्वारा संरक्षण तथा प्रोत्साहन दिया गया। मौर्योत्तरकालीन कला तथा संस्कृति के विकास में महत्त्वपूर्ण कारक के रूप में भारतीय समाज का व्यवसाय प्रधान होना था। व्यवसाय के क्षेत्र में दक्षिण भारत की स्थिति उत्तर भारत की तुलना में बेहतर थी। बाद में उत्तर भारत के आर्थिक ढाँचे में भी परिवर्तन हुए, जिसके कारण मौर्योत्तरयुगीन कला तथा संस्कृति में व्यापक परिवर्तन देखा गया।
इस काल में कला का आधार मुख्यत: बौद्ध धर्म ही रहा। धनी व्यापारियों की विभिन्न श्रेणियों तथा शासकों द्वारा इसे बहुत प्रोत्साहन दिया गया। पर्वतों में खोदी गई गुफाएँ मंदिरों तथा भिक्षुओं के निवास स्थान के रूप में प्रयुक्त होती थी। इसी प्रकार जैन धर्म के अनुयायियों ने मथुरा में मूर्तिकला की एक शैली को प्रश्रय दिया जहाँ शिल्पियों ने महावीर की एक मूर्ति बनाई। जहाँ तक ब्राह्मण धर्म का प्रश्न है, उसके भी अवशेष कुछ कम नहीं हैं। मथुरा, लखनऊ, वाराणसी के अनेक संग्रहालयों में इस काल के विष्णु, शिव, स्कंद-कार्तिकेय के निरुपणों के उदाहरण प्राप्त होते हैं।
मौर्योत्तरयुगीन कला में स्तूपों, चैत्यों तथा विहारों के निर्माण को लोकप्रियता मिली। बुद्ध की प्रतिमाओं के चेहरे के चारों ओर दिव्य प्रकाश को चक्र द्वारा प्रदर्शित करने का प्रयत्न मथुरा शैली के अंतर्गत किया गया। इस प्रकार मथुरा शैली ने भाव, भावना एवं शारीरिक सौंदर्य सभी को प्रदर्शित करना शुरू किया जिसके कारण कला धार्मिक विचार और शारीरिक सुख दोनों की अभिव्यक्ति का साधन बन गई।
भारत में जल संकट की गंभीर स्थिति, जल संरक्षण की दिशा में कुछ नवाचारी प्रयासों की मांग करती है। टिप्पणी करें।
उत्तर :
हल करने का दृष्टिकोण:
• भूमिका
• जल संकट की गंभीर स्थिति के आँकड़े
• जल संकट के कारण
• जल संरक्षण के नवाचारी बिंदु
• निष्कर्ष
नीति आयोग की रिपोर्ट के अनुसार भारत में लगभग 600 मिलियन लोग, ‘अत्यधिक से अत्यंत गंभीर’ जल संकट की समस्या का सामना कर रहे हैं। 75 प्रतिशत घरों में आज भी पेयजल की सुविधा उपलब्ध नहीं है। भारत में जल की वार्षिक प्रति व्यक्ति उपलब्धता वर्ष 2001 के 1820 क्यूबिक मीटर से घटकर 2011 में 15.45 क्यूबिक मीटर रह गई है। वर्तमन में लगभग 70 प्रतिशत पेयजल प्रदूषित हो चुका है।
भारत में बढ़ते जल संकट को ध्यान में रखते हुए सरकार का लक्ष्य जल संरक्षण एवं भविष्य को सुरक्षित रखने हेतु स्वच्छ भारत मिशन के समान एक जन आंदोलन की शुरुआत करना है। सरकार का लक्ष्य प्रत्येक परिवार को प्राथमिक तथा संधारणीय तरीके से पेयजल उपलब्ध कराना है।
भारत में जल संरक्षण संबंधी विभिन्न मुद्दे
नागरिकों के मध्य जागरूकता का अभाव
अक्षम सरकारी नीतियाँ
जल प्रदूषण में वृद्धि
अवैज्ञानिक कृषि
जल का पुन: उपयोग न किया जाना
केंद्र सरकार तथा राज्य सरकारों द्वारा उठाए जा रहे कदमों के अतिरिक्त निम्नलिखित उपायों को अपनाए जाने का भी प्रयास किया जाना चाहिये:
लोगों के व्यवहार में परिवर्तन हेतु स्थानीय सरकारों द्वारा प्रयास किया जाना चाहिये। जैसे- वैज्ञानिक तरीके से कृषि सिंचाई प्रणाली अपनाए जाने पर बल दिया जाए।
बड़े किसानों पर व्यावसायिक दरों पर विद्युत उपभोग की वसूली की जानी चाहिये। जिससे वे मनमाने तरीके से सिंचाई हेतु जल का उपयोग न कर सके।
इज़राइल तथा सिंगापुर के समान जल उपचार तथा पुन: उपयोग तकनीक को अपनाया जाना चाहिये।
ग्रामीण लोगों को यह समझना चाहिये कि वे कैसे जल संरक्षण में प्रभावी भूमिका निभा सकते हैं।
नगरपालिकाओं द्वारा खराब जल प्रबंधन की समस्या के संदर्भ में अवसंरचनात्मक सुधारों पर ज़ोर दिया जाना चाहिये।
एक सीमा से अधिक जल का उपयोग करने पर शुल्क आरोपित करना चाहिये तथा ऐसे परिवार जो आवंटित मात्रा से कम जल का उपयोग करते हैं उन्हें प्रोत्साहित किया जाना चाहिये।
उपरोक्त के अतिरिक्त सरकार द्वारा बड़े आवासीय ब्लॉकों, स्कूलों, अस्पतालों, होटलों तथा वाणिज्य परिसरों पर स्कूलों, अस्पतालों, होटलों तथा वाणिज्य परिसरों पर ग्रीन टैक्स लगाना चाहिये तथा अपशिष्ट जल के पुर्नप्रयोग को अनिवार्य बनाया जाना चाहिये।
‘किसी भी काल की चित्रकला न सिर्फ तत्समय के लोगों के चित्रकला की ज्ञान को दर्शाती है अपितु यह तत्कालीन समाज का भी प्रतिबिंब होती है।’ कथन के संदर्भ में पुरापाषाणकालीन चित्रकला पर प्रकाश डालिये।
उत्तर :
हल करने का दृष्टिकोण:
• भूमिका
• कथन के पक्ष में तर्क
• निष्कर्ष में कथन का समर्थन
किसी भी काल की चित्रकला न सिर्फ लोगों का चित्रकला के प्रति ज्ञान तथा रुचि का प्रदर्शन है अपितु यह तत्कालीन सामाजिक जीवन तथा सांस्कृतिक पहलुओं का भी प्रतिबिंब प्रस्तुत करती है। पुरापाषाणकालीन संस्कृति का उदय प्लीस्टोसीन युग में हुआ। पुरातत्वविद के अनुसार, पुरापाषाणकाल की अवधि बीस लाख वर्ष पूर्व से बारह हज़ार वर्ष पहले तक रही होगी।
इस युग में मनुष्य खेती नहीं करता था बल्कि पत्थरों का प्रयोग कर शिकार करता था। लोग गुफाओं में रहते थे। ऐसा अनुमान है कि इस युग का अंत होते-होते जलवायु में परिवर्तन होने लगा तथा धीरे-धीरे तापमान में वृद्धि हुई होगी। इस युग का मनुष्य चित्रकारी करता था। इसका प्रमाण उन गुफाओं से मिलता है, जहाँ वह निवास करता था।
इस काल की चित्रकारी में गुफाओं में पशुओं एवं फल-फूलों का चित्रण किया गया है। भीमबेटका, जो कि विंध्य क्षेत्र में स्थित है, इस काल की सबसे पुरानी चित्रकला की प्राप्ति का स्रोत है। उत्तर पुरापाषाणकाल में लाल तथा हरे रंगों के प्रयोग से जानवरों का चित्र बनाना इस काल के लोगों के रंगों के प्रयोग की समझ को दर्शाता है।
गुफाओं से मिले चित्रों से पता चलता है कि शिकार जीवनयापन का प्रमुख साधन था। इन चित्रों में बने शारीरिक संरचना के आधार पर स्त्री तथा पुरुष के मध्य सरलता से भेद किया जा सकता है। इन सबके अतिरिक्त इस काल की चित्रकला से यह भी पता चलता है कि पुरापाषाण के लोग छोटे-छोटे समूहों में निवास करते थे तथा भोजन के लिये वे पशुओं तथा पेड़-पौधों पर निर्भर था। इस काल की चित्रकला से आर्थिक गतिविधियों के संदर्भ में पता चलता है कि लोग शिकारी तथा संग्रहकर्त्ता के रूप में जीवनयापन करते थे।
‘गार्बाचोव का स्थानीय लोकतंत्रीकरण रूस के विघटन का वास्तविक कारण था।’ टिप्पणी कीजिये।
उत्तर :
हल करने का दृष्टिकोण:
• गार्बाचोव की नीतियाँ
• विघटन के कारण-परिणाम संबंध
• निष्कर्ष
वर्ष 1991 में सोवियत संघ का विघटन नि:संदेह 20वीं सदी की सबसे महत्त्वपूर्ण घटना थी। इतिहासकारों का मानना है कि विघटन के बीज कहीं-न-कहीं रूस की स्थापना में ही निहित थे। गार्बाचोब की नीतियाँ विघटन का मात्र तात्कालिक कारण मानी जा सकती है। स्टालिन ने रूसी संघ को अपनी नीतियों द्वारा कठोरता से संगठित किया था जिसके कारण सोवियत संघ समर्थित राज्यों में रूसी भाषा, संस्कृति तथा आर्थिक नीतियाँ लागू की गई थी। धर्म को पूर्णत: अस्वीकार कर दिया गया था। इस साम्यवादी दौर में स्थानीय संस्कृतियों के विकसित होेने के आसार लगभग नगण्य थे। अत: इस्लामिक तथा ईसाई धर्मों तथा परंपराओं को मानने वाले समूहों में सोवियत संघ के खिलाफ तीव्र आक्रोश व्याप्त था। यही वजह थी कि गार्बाचोव द्वारा लागू की गई ग्लास्तननोव (खुलापन) तथा पेरेस्नाइका (आर्थिक उदारीकरण) के द्वारा सम्मिलित राज्यों को अपनी संस्कृति को अपनाने तथा आर्थिक स्तर को सुदृढ़ करने के उपाय प्राप्त हुए जो सोवियत संघ के विघटन का महत्त्वपूर्ण कारक बना।
सोवियत संघ के समय स्थानीय निकायों से साम्यवादी लोकतंत्रीकरण की नींव डाली। इसके अनुसार पोलित ब्यूरो के सदस्यों को निकायों में जनता द्वारा निर्वाचित किया जाना था। इस प्रकार लोकतंत्रीकरण के स्वरूप ने अन्य सम्मिलित राज्यों में भी परिवर्तन की रूपरेखा निर्मित की तथा गार्बाचोव की नीतियों के कारण सर्वप्रथम लिथुआनिया बाद में क्रमश: एस्टोनिया, जॉर्जिया तथा यूक्रेन ने स्वतंत्रता की घोषणा की।
वास्तविक स्तर पर देखा जाए तो इन देशों की स्वतंत्रता में एक अन्य प्रमुख कारक आर्थिक असंतोष भी, है इनके उत्पादन तथा राजस्व सहयोग के अनुरूप इन देशों को अधिक लाभ प्राप्त नहीं हुआ। शक्ति का मुख्य केंद्र मास्को था, जो असंतोष को बढ़ाने में सहायक सिद्ध हुआ।
कुछ इतिहासकारों का यह भी मानना है कि पूंजीवादी शक्तियों ने साम्यवाद के समापन के लिये विघटनकारी शक्तियों को अपना सहयोग प्रदान किया। इसलिये सोवियत संघ ने स्वतंत्र राज्य नाटो जैसे पूंजीवादी समर्थित संगठन में सम्मिलित होने के लिये तत्पर रहे।
‘मीमांसा दर्शन तर्कपूर्ण चिंतन, विवेचन तथा अनुप्रयोग की कला है।’ कथन को स्पष्ट करते हुए इस दर्शन के प्रमुख तत्त्वों  की चर्चा करें।
उत्तर :
हल करने का दृष्टिकोण
• मीमांसा दर्शन का संक्षिप्त परिचय।
• मीमांसा दर्शन के प्रमुख तत्त्वों को लिखते हुए निष्कर्ष दें।
भारत के छ: आस्तिक दर्शनों में मीमांसा दर्शन का महत्त्वपूर्ण स्थान है। इसके प्रवर्तक जैमिनी हैं। मीमांसा शब्द का वास्तविक अर्थ तर्क-पूर्ण चिंतन, विवेचन तथा अनुप्रयोग की कला है। यह विचार पद्धति वैदिक साहित्य के भाग रहे संहिता तथा ब्राह्मणों के विश्लेषण पर केंद्रित थी।
मीमांसा दर्शन के अनुसार वेदों में शाश्वत सत्य निहित है तथा यदि व्यक्ति को धार्मिक श्रेष्ठता, स्वर्ग और मुक्ति प्राप्त करनी है, तो उसे वेदों द्वारा नियत सभी कर्तव्य पूरे करने होंगे।
इस दर्शन के अनुसार मुक्ति अनुष्ठानों के निष्पादन से ही संभव है। साथ ही, मुक्ति के उद्देश्य से किये जा रहे अनुष्ठानों को पूर्णता से संपन्न करने के लिये उनमें निहित तर्क को समझना भी आवश्यक है।
मीमांसा दर्शन के अनुसार व्यक्ति के कर्म अपने गुण दोषों के लिये उत्तरदायी होेते हैं तथा गुणयुक्त कर्मों के प्रभाव की अवधि तक व्यक्ति स्वर्ग का आनंद प्राप्त कर सकता है, किंतु वे जन्म और मृत्यु से मुक्त नहीं होंगे। मुक्ति को प्राप्त करने के पश्चात् वे इस अनंत चक्र से छूट जाएंगे।
मीमांसा में महासृष्टि तथा खंडसृष्टि नाम से दो सृष्टियों का उल्लेख है, जबकि प्रलय, महाप्रलय और खंडप्रलय नाम से तीन प्रलयों का उल्लेख है। किसी स्थल विशेष का भूकंप आदि से विनाश होना खंडप्रलय तथा वहाँ नए जीवन का उदय खंडसृष्टि है। महासृष्टि में परमाणुओं से द्वयणुकादि द्वारा पंचमहाभूत पर्यंत नवग्रहादिकों की सृष्टि होती है।
विद्वानों ने अनुमान सिद्ध ईश्वर का निराकरण किया है तथा वेद सिद्ध ईश्वर को स्वीकार किया है। 
पदार्थ विवेचना की चार कोटियाँ मानी गई हैं-
1. प्रमाण: जिसके विषय का निश्चयात्मक ज्ञान हो और विषय का निर्धारण हो।
2. प्रमेय: प्रमाण के द्वारा जिसका ज्ञान हो।
3. प्रमिती: प्रमाण के द्वारा जिस किसी भी विषय का निश्चयात्मक ज्ञान हो।
4. प्रमाता: जो प्रमाण के द्वारा प्रमेय ज्ञान को जानता है।
यद्यपि मीमांसा तर्क-पूर्ण चिंतन को प्रोत्साहित करती है परंतु साथ ही यह समाज में वर्ग विभेद को भी बढ़ावा देती है। चूँकि यह मुक्ति के लिये अनुष्ठानों को आवश्यक मानती है, जिसकी उचित समझ सामान्य लोगों को नहीं होती। अत: उन्हें पुरोहितों की सहायता लेनी पड़ती है, जो कि स्पष्ट रूप से ब्राह्मणाें के वर्चस्व को स्थापित करता है।
‘थाट’ से आप क्या समझते हैं? ‘थाट’ एवं ‘राग’ की मौलिक विशेषताओं पर तुलनात्मक विश्लेषण प्रस्तुत कीजिये।
उत्तर :
हल करने का दृष्टिकोण
• ‘थाट’ (संगीत) का परिचय देते हुए इसकी विशेषताएँ लिखें।
• ‘थॉट’ और ‘राग’ में समानता तथा विषमता बताते हुए निष्कर्ष लिखें।
‘थाट’ (संगीत) हिन्दुस्तानी संगीत की एक विधा है, जिसमें सदैव सात भिन्न अलाप होते हैं। इन्हें स्वर कहा जाता है। जैसे- सा, रे, गा, मा आदि। ‘थाट’ कला हिन्दुस्तानी संगीत का आधार है।भारतीय संगीत की प्रमुख पुस्तक ‘संगीत रत्नाकार’ में तत्कालीन संगीत की कुछ तकनीकी शब्दावलियों का प्रयोग किया गया है। जैसे ‘ग्राम’ और ‘मूर्घना’। 11वीं शताब्दी के पश्चात् भारतीय संगीत पर मध्य और पश्चिम एशिया का प्रभाव पड़ने लगा। 
15वीं शताब्दी तक यह प्रभाव स्पष्ट हो गया। फलस्वरूप ‘ग्राम’ और ‘मूर्घना’ का स्थान ‘थाट’ ने ले लिया।
‘थाट’ संगीत की मुख्य विशेषताएँ निम्नलिखित हैं:
इसमें सात स्वर होते हैं। (सा रे गा मा पा धा नि)
यह आधुनिक राग बिलावल का मेल आरोह है।
वर्तमान में उक्त सात स्वरों के अतिरिक्त पाँच अन्य स्वर भी प्रचलित हैं।
‘राग’ ‘थाट’ की अपेक्षा मौलिक संगीत विधा है। इस रूप में ‘राग’ और ‘थाट’ में समानताओं और विषमताओं को निम्नलिखित प्रकार से समझा जा सकता है-
सभी ज्ञात ‘राग’ 12 ‘थाट’ स्वरों का ही समूह है। इस रूप में ‘थाट’ व्युत्पन्न है, जबकि ‘राग’ मौलिक है।
जनजातियों और लोकगीतों ने अपनी रचनात्मक अभिव्यक्ति को रागों में व्यक्त किया है। इन्हीं रागों को कालांतर में संगीत विज्ञानियों ने स्वरग्राम या सरगम (थाट) में वर्गीकृत किया।
विभिन्न रागों पर विदेशी प्रभाव पड़ने से ही ‘थाट’ का आविर्भाव हुआ।
इस प्रकार ‘थाट’ और ‘राग’ संगीत विधा में भेद किया जा सकता है। ‘थाट’ संगीत विधा विशुद्ध रूप से भारतीय नहीं है किंतु यह भारतीय कला में इतनी रच गई कि अब भारत की पहचान बन गई है और हिन्दुस्तानी संगीत की महत्त्वपूर्ण विधा है।
यूनेस्को के ‘सांस्कृतिक विरासत संरक्षण कार्यक्रम’ के लिये ‘एशिया-प्रशांत अवॉर्ड’ की चर्चा करें। हाल ही में इससे सम्मानित भारतीय स्थापत्य की चारित्रिक विशेषताओं पर प्रकाश डालिये।
उत्तर :
हल करने का दृष्टिकोण
• यूनेस्को द्वारा प्रदान किये जाने वाले ‘एशिया-प्रशांत अवॉर्ड’ का उल्लेख करें।
• इससे सम्मानित भारतीय स्थापत्य कला की विशेषताएँ बताते हुए निष्कर्ष लिखें।
‘एशिया-प्रशांत विरासत पुरस्कार’ वर्ष 2000 से यूनेस्को द्वारा एशिया-प्रशांत क्षेत्र में रणनीतिक उद्देश्यों की पूर्ति हेतु दिया जा रहा है। इस पुरस्कार का उद्देश्य सांस्कृतिक विरासत क्षेत्रों के संरक्षण को बढ़ावा देना है, जिसके प्रयास किसी व्यक्ति या संस्था द्वारा प्रारंभ किये गए हैं।
यह पुरस्कार पाँच श्रेणियों में दिया जाता है: 
उत्कृष्टता के लिये पुरस्कार।  विशिष्टता के लिये पुरस्कार। वरीयता के लिये पुरस्कार। माननीय उल्लेख (Honourable Mention). विरासत के संदर्भ में नए डिज़ाइन के लिये पुरस्कार।
वर्ष 2017 का विरासत पुरस्कार भारत के निम्नलिखित स्थापत्य कला को प्राप्त हुआ है-
वरीयता के लिये पुरस्कार (Award of Merit)
मुंबई का क्राइस्ट चर्च। रॉयल बॉम्बे ऑपेरा हाउस। श्रीरंगम का श्री रंगनाथ स्वामी मंदिर।
सम्माननीय उल्लेख (Honourable Mention)
वाडिया फाउण्टेन एवं क्लॉक टावर, मुंबई। गोहद किले का प्रवेशद्वारा, गोहद। दिल्ली की धर्मपुरा हवेली। मुंबई का वैलिंगटन फाउण्टेन
182 वर्ष पुराना मुंबई का क्राइस्ट चर्च इण्डो-सारसेनिक स्थापत्य कला का अद्भुत नमूना है। मुंबई का रॉयल ऑपेरा हाउस भारत का एकमात्र ऑपेरा हाउस है, जिसका निर्माण ब्रिटिश राज के समय हुआ था। श्री रंगनाथ स्वामी मंदिर स्थापत्य कला की तमिल शैली में निर्मित है। इसका निर्माण छठी से नौवीं शताब्दी के मध्य हुआ था। मुंबई का वाडिया और क्लॉक टावर सार्वजनिक क्षेत्र में विरासत क्षेत्राें के संरक्षण के प्रति समर्पण को प्रदर्शित करता है। दिल्ली की धर्मपुरा हवेली रियासतकालीन स्थापत्य का उदाहरण है।
इस प्रकार यूनेस्को का ‘एशिया-प्रशांत विरासत अवॉर्ड’ विरासत क्षेत्रों के संरक्षण हेतु किये गए प्रयासों को मान्यता, सराहना एवं प्रोत्साहन देने का एक महत्त्वपूर्ण साधन है।